НАЦРТ
На основу члана 20. и члана 32. Закона о локалној самоуправи („Сл. гласник РС“ бр. 129/07, 83/2014 - други закон, 101/2016 - други закон и 47/2018 и 111/2021-др.закон), члана 32. став 2 Закона о правима бораца, војних инвалида, цивилних инвалида рата и чланова њихових породица("Службени гласник РС", број 18/2020) и члана 15. и члана 40. Статута општине Трстеник („Сл. гласник општине Трстеник“ бр. 1/19), Скупштина општине Трстеник на седници одржаној дана ________ године, доноси: 

ОДЛУКУ О ДОДАТНИМ ПРАВИМА БОРАЦА, ВОЈНИХ ИНВАЛИДА И ЦИВИЛНИХ ИНВАЛИДА РАТА НА ТЕРИТОРИЈИ ОПШТИНЕ ТРСТЕНИК

I ОПШТЕ ОДРЕДБЕ
Члан 1.

Овом Одлуком утврђују се додатна права бораца, војних инвалида и цивилних инвалида рата који имају признат статус у складу са законом, односно који су корисници борачке легитимације и легитимације ратног војног инвалида и цивилног инвалида рата са пребивалиштем на територији општине Општине Трстеник, услови за њихово остваривање, надлежност органа за одлучивање, као и начин обезбеђивања средстава за њихово финансирање.
Права утврђена овом одлуком представљају додатна права која се обезбеђују из буџета општине Трстеник и не утичу на обим права која ова лица остварују на основу закона и других прописа.

Члан 2.
Изрази употребљени у овој одлуци имају следеће значење:
1. борац је лице коме је у складу са законом признат статус борца; 
2. ратни војни инвалид је лице коме је у складу са законом признат статус ратног војног инвалида; 
3. цивилни инвалид рата је лице коме је у складу са законом признат статус цивилног инвалида рата; 
4. корисник права је лице коме је коначним решењем Општинске управе признато право утврђено овом одлуком; 
5. вршилац комуналне делатности је  јавно комунално предузеће, установа или друго правно лице које пружа услуге за које су овом одлуком утврђене погодности. 
У погледу израза који нису посебно дефинисани овом одлуком примењују се одредбе закона којим се уређују права бораца, војних инвалида, цивилних инвалида рата и чланова њихових породица.

Члан 3.
Право на погодности утврђене овом одлуком имају лица која:
1. имају признат статус борца, ратног војног инвалида или цивилног инвалида рата у складу са законом; 
2. имају пријављено пребивалиште на територији општине Трстеник; 
3. испуњавају услове прописане овом одлуком. 
Права из ове одлуке су лична права и не могу се преносити на друго лице.






Члан 4.

Циљ доношења ове одлуке је пружање додатне подршке борцима, војним инвалидима и цивилним инвалидима рата, као и унапређење њиховог социјалног положаја и квалитета живота кроз обезбеђивање погодности у коришћењу јавних и комуналних услуга.
Начела на којима се заснива ова одлука су:
· законитост; 
· једнакост корисника у остваривању права; 
· доступност права; 
· социјална одговорност локалне самоуправе; 
· рационално и наменско трошење буџетских средстава.

II ВРСТЕ ПРАВА
Члан 5.
Лица из члана 3. ове одлуке могу остварити следећа права:
1. бесплатно коришћење јавног градског и приградског линијског превоза путника на територији општине Трстеник; 
2. умањење рачуна за услуге водоснабдевања и одвођења отпадних вода за утрошак до 5 m³ воде месечно у домаћинству у којем корисник има пријављено пребивалиште у изсносу од 20%, код јавног комуналног предузећа надлежног за водоснабдевање;; 
3. умањење рачуна за услугу сакупљања и одвожења комуналног отпада у износу од 20% код јавног комуналног предузећа надлежног за сакупљање и одвожење комуналног отпада;  
4. Бесплатно  коришћење градског базена. 
Члан 6.

Права из члана 5. ове одлуке остварују се на лични захтев корисника.
Једно лице може истовремено користити сва права прописана овом одлуком, уколико испуњава услове за њихово остваривање.
Погодности се користе искључиво за потребе корисника и не могу бити предмет уступања другом лицу.
Члан 7.
Корисник права је дужан да права из ове одлуке користи савесно и у складу са њиховом наменом.
Свако коришћење права супротно одредбама ове одлуке представља основ за покретање поступка за престанак права и накнаду евентуално настале штете, у складу са законом.

III УСЛОВИ И ПОСТУПАК
Члан 8.

Поступак за остваривање права из ове одлуке покреће се на захтев лица које испуњава услове прописане овом одлуком.
Захтев се подноси Општинској управи општине Трстеник – Одсеку за скупштинске послове, општу управу и друштвене делатности (у даљем тексту: Одсек), на прописаном обрасцу.
Поступак за остваривање права из ове одлуке детаљно ће бити регулисан Правилником који доноси Општинско веће општине Трстеник.

V ФИНАНСИРАЊЕ
Члан 9.

Средства за остваривање права прописаних овом одлуком обезбеђују се у буџету општине Трстеник.
Обим права из ове одлуке може се усклађивати са расположивим средствима у буџету, у складу са законом.

VI САРАДЊА СА ЈАВНИМ ПРЕДУЗЕЋИМА
Члан 10.

Међусобна права и обавезе између општине Трстеник, јавно комуналног предузећа, установа и других правних лица која учествују у спровођењу ове одлуке уређују се посебним уговорима.
Уговорима се нарочито уређују:
1. начин достављања евиденције корисника; 
2. начин примене погодности; 
3. начин и рокови обрачуна средстава; 
4. начин преноса средстава из буџета; 
5. достављање месечних и годишњих извештаја; 
6. начин контроле коришћења средстава; 
7. заштита података о личности; 
8. друга питања од значаја за спровођење ове одлуке.

VII НАДЗОР И ИЗВЕШТАВАЊЕ
Члан 11.

Надзор над применом ове одлуке врши Општинска управа општине Трстеник.
Општинска управа прати примену одлуке, контролише испуњеност услова за остваривање права и предузима мере ради законите примене ове одлуке.

Члан 12.

Општинска управа најмање једном годишње подноси Општинском већу извештај о спровођењу ове одлуке.
Извештај нарочито садржи:
· број поднетих захтева; 
· број донетих решења; 
· број корисника по врстама права; 
· износ утрошених буџетских средстава; 
· оцену примене одлуке; 
· предлог мера за унапређење система додатних права. 
Општинско веће може, на основу извештаја из става 1. овог члана, предложити Скупштини општине измене или допуне ове одлуке.



VIII ПРЕЛАЗНЕ И ЗАВРШНЕ ОДРЕДБЕ
Члан 13.

Општинско веће, Општинска управа и јавна предузећа дужни су да, у року од 60 дана од дана ступања на снагу ове одлуке, предузму све неопходне мере ради њене примене.

Члан 14.
Јавна предузећа и други вршиоци услуга дужни су да у року из члана 23. ове одлуке ускладе своја општа акта, интерне процедуре и информационе системе, уколико је то потребно за примену ове одлуке.

Члан 15.
Ова одлука ступа на снагу осмог дана од дана објављивања у „Службеном листу општине Трстеник“.




РЕПУБЛИКА СРБИЈА
ОПШТИНА Трстеник - СКУПШТИНА ОПШТИНЕ 
Број: _____________ од _____________. Године


ПРЕДСЕДНИК СКУПШТИНЕ ОПШТИНЕ Трстеник
                                                     ______________________________
                                                Марио Спасић




                                 О б р а з л о ж е њ е

Правни основ за доношење ове Одлуке садржжан је у одредбама  члана 32. став 2 Закона о правима бораца, војних инвалида, цивилних инвалида рата и чланова њихових породица ("Службени гласник РС", број 18/2020) који прописују да општина, град, град Београд, односно аутономна покрајина, може својим прописима лицима из члана 1. овог закона утврђивати друга права (као на пример: попуст на комуналне услуге, бесплатну или повлашћену вожњу у јавном локалном превозу, бесплатно паркирање, право деце на бесплатне уџбенике и др.) или утврдити већи обим права од обима права утврђених овим законом и повољније услове за њихово остваривање, ако у свом буџету обезбеди средства за те намене.
Из свега напред наведеног предлажемо Скупштини општине Трстеник да донесе наведену Одлуку. 
